Príloha č. 3

Právna analýza

Úvod

	Právna úprava v oblasti bezpečnosti výrobkov a poskytovania služieb, platná v Slovenskej republike, kladie dôraz na ochranu zdravia a oprávnených ekonomických záujmov dotknutých subjektov. Je vymedzená všeobecným zákonodarstvom v ochrane spotrebiteľa a ďalšími právnymi predpismi, ktoré upravujú osobitosti a špecifiká jednotlivých chránených záujmov. 

Súčasný právny stav je obsiahnutý v týchto základných  právnych predpisoch:

-	zákon č. 	  70/1986 Zb. 	o Slovenskej poľnohospodárskej a potravinárskej 
inšpekcii
-	zákon č. 	  71/1986 Zb. 	o Slovenskej obchodnej inšpekcii
-	zákon č. 	455/1991 Zb. 	o živnostenskom podnikaní
-	zákon č. 	539/1992 Zb. 	o puncovníctve a skúšaní drahých kovov
-    zákon č. 	634/1992 Zb. 	o ochrane spotrebiteľa
-	zákon č. 	125/1993 Z.z. 	o orgánoch štátnej správy SR na úseku puncovníctva 
a skúšania drahých kovov
-	zákon č. 	274/1993 Z.z. 	o vymedzení pôsobnosti orgánov vo veciach ochrany 
spotrebiteľa
-	zákon č. 	254/1993 Z.z. 	o územných finančných orgánoch
-	zákon č. 	272/1994 Z.z. 	o ochrane zdravia ľudí
-	zákon č. 	152/1995 Z.z. 	o potravinách
-	zákon č. 	  18/1996 Z.z. 	o cenách
-	zákon č. 	180/1996 Z.z. 	Colný zákon
-	zákon č. 	147/2001 Z.z. 	o reklame
-	zákon č. 	330/1996 Z.z. 	o bezpečnosti a ochrane zdravia pri práci
-	zákon č. 	   67/1997 Z.z. 	o ochrane nefajčiarov
-	zákon č. 	  70/1998 Z.z. 	o energetike.
-	zákon č. 	  90/1998 Z.z. 	o stavebných výrobkoch
-	zákon č. 	140/1998 Z.z. 	o liekoch a zdravotníckych pomôckach
-	zákon č. 	178/1998 Z.z. 	o podmienkach predaja výrobkov a poskytovania 
služieb na  trhových miestach
-	zákon č. 	337/1998 Z.z. 	o veterinárnej starostlivosti
-	zákon č. 	264/1999 Z.z. 	o technických požiadavkách na výrobky  o posudzovaní 
zhody
-	zákon č. 	  95/2000 Z.z. 	o inšpekcii práce
-	zákon č. 	108/2000 Z.z. 	o ochrane spotrebiteľa pri podomovom predaji 
a zásielkovom predaji
-	zákon č. 	142/2000 Z.z. 	o metrológii
-	zákon č. 	195/2000 Z.z. 	o telekomunikáciách
-	zákon č. 163/2001 Z. z.	o chemických látkach a chemických prípravkoch

V uvedených právnych predpisoch je vymedzená aj pôsobnosť orgánov vykonávajúcich kontrolu ich dodržiavania. Oprávnenie na výkon kontroly majú v zmysle uvedených právnych predpisov orgány kontroly, orgány dozoru, orgány dohľadu  a orgány inšpekcie. Pôsobnosť jednotlivých dozorných, inšpekčných a kontrolných orgánov  je založená na  rezortnom  odvetvovom princípe. Uskutočňuje sa ako súčasť výkonu štátnej správy príslušnými ministerstvami a ostatnými ústrednými orgánmi štátnej správy.

Základné právne predpisy vymedzujú tieto orgány dozoru, inšpekcie, kontroly a dohľadu:

-	Slovenská obchodná inšpekcia 
-	
-	Okresné úrady/krajské úrady (odbory živnostenské a ochrany spotrebiteľa/odbory všeobecnej vnútornej správy)
-	Obce
-	Slovenská poľnohospodárska a potravinárska inšpekcia
-	Orgány veterinárnej správy (Štátna veterinárna správa, krajské veterinárne správy, regionálne veterinárne správy, Ústav štátnej kontroly veterinárnych biopreparátov a liečiv)
-	Orgány na ochranu zdravia (krajskí a okresní hygienici, štátne zdravotné ústavy)
-	Telekomunikačný úrad
-	Štátny ústav pre kontrolu liečiv
-	Slovenský metrologický inšpektorát
-	Colné orgány
-	Inšpektoráty práce
-	Puncový úrad
-	Orgány cenovej kontroly (okresné úrady, správy finančnej kontroly, Slovenská obchodná inšpekcia, iný orgán štátnej správy pri prirodzených monopoloch)
-	Štátna energetická inšpekcia
-	Štátny dopravný úrad
-	Štátny dráhový úrad
-	Železničný zdravotný ústav

Analýza pôsobnosti orgánov dozoru na trhu  podľa platnej právnej úpravy
	
	Právne predpisy vymedzujú podmienky dozoru nad výrobkami a službami v celom reťazci, t.j. od fázy výroby až po predaj spotrebiteľovi. Nosnou časťou tejto analýzy je právna  úprava, týkajúca sa len tých vzťahov, v ktorých spotrebiteľ výrobky alebo služby osobne užíva. Nemôže postihnúť celý rozsah právnych predpisov dotýkajúcich sa predaja výrobkov a poskytovania služieb na trhu, pretože do niektorých vzťahov vstupuje spotrebiteľ iba sprostredkovane, nakoľko užívanie takých výrobkov a služieb vyžaduje odbornú zdatnosť, ktorú spotrebiteľ nemá (napr. dozor nad finančným trhom). 

	Z hľadiska identifikácie problémových okruhov je analýza rozdelená na dve časti:
-	všeobecná právna úprava v oblasti ochrany spotrebiteľa,
-	osobitná právna úprava zameraná na špecifiká jednotlivých chránených záujmov.

I. Dozor nad ochranou spotrebiteľa podľa všeobecnej úpravy

Pôsobnosť  orgánov v ochrane spotrebiteľa upravujú tieto základné právne predpisy:
-	zákon č. 634/1992 Zb. o ochrane spotrebiteľa v znení neskorších predpisov
-	zákon č. 274/1993 Z.z. o vymedzení pôsobnosti orgánov vo veciach ochrany spotrebiteľa v znení neskorších predpisov
-	zákon č. 71/1986 Zb. o Slovenskej obchodnej inšpekcii v znení neskorších predpisov

Podľa týchto právnych predpisov dozor nad ochranou spotrebiteľa vykonávajú:

Slovenská obchodná inšpekcia je orgánom štátnej správy podriadená Ministerstvu hospodárstva SR (§ 1 ods. 1 zák. č. 71/1986 Zb.). Člení sa na  ústredný inšpektorát a jemu podriadené inšpektoráty. Sídla inšpektorátov určuje MH SR vyhláškou (vyhláška MH SR č. 334/1996 Z.z. o sídlach a územnej pôsobnosti inšpektorátov SOI). V súčasnosti sú sídla inšpektorátov totožné so sídlami krajských úradov. Výnimku tvorí Krajský inšpektorát Prievidza pre Trenčiansky kraj. Krajské inšpektoráty sú prvostupňovým rozhodovacím orgánom a ústredný inšpektorát je odvolacím orgánom.
Slovenská obchodná inšpekcia vykonáva dozor nad zákonom o ochrane spotrebiteľa v celom rozsahu (špecifické postavenie má § 22 zák. č. 634/1992 Zb.). 

Okresné úrady a krajské úrady sú orgány miestnej štátnej správy (zákon č. 222/1996 Z.z.). Sú právnické osoby (§ 1 ods. 2 citovaného zákona). Odbory živnostenské a ochrany spotrebiteľa okresných úradov sú prvostupňové rozhodovacie orgány. Krajské úrady (odbory všeobecnej vnútornej správy) pôsobia ako odvolacie orgány.
Okresné úrady vykonávajú dozor nad dodržiavaním povinností ustanovených v zákone o ochrane spotrebiteľa s výnimkou:
-	§ 3 písm. c) (kontrola predaja výrobkov a poskytovania služieb za ceny dohodnuté v súlade s cenovými predpismi),
-	§ 12 ods. 2 a ods. 3 (neúplné, chýbajúce a skreslené informácie o cenách, spôsob určenia cien).

Obce sú  samosprávnymi územnými celkami  SR (§ 2 ods. 1 zák. č. 221/1996 Z.z.). V zmysle zákona č. 369/1990 Zb. o obecnom zriadení môžu obce vykonávať niektoré úlohy štátnej správy, ak je na ne tento výkon prenesený zákonom (§ 5 zák. č. 369/1990 Zb.). Zákonom č. 274/1993 Z.z. bola stanovená dozorná a rozhodovacia pôsobnosť obcí nad niektorými ustanoveniami zákona č. 634/1992 Zb. o ochrane spotrebiteľa. Obce sú prvostupňovými správnymi orgánmi. Odvolacím orgánom vo veciach, v ktorých v správnom konaní rozhodovala v prvom stupni obec je okresný úrad (§ 5 ods. 3 zák. č. 222/1996 Z.z. 
Obce vykonávajú dozor nad zákonom o ochrane spotrebiteľa v celom rozsahu, ale iba na trhoviskách a trhových miestach (trhoviská a trhové miesta vymedzuje zák. č. 178/1998 Z.z. o podmienkach predaja výrobkov a poskytovania služieb na trhových miestach).

Vymedzenie pôsobnosti Slovenskej obchodnej inšpekcie

a) podľa zákona č. 71/1986 Zb. o SOI

Slovenská obchodná inšpekcia kontroluje fyzické a právnické osoby, vykonávajúce podnikateľskú činnosť, ktorú predstavuje:
-	obchodná činnosť,
-	výrobná činnosť,
-	verejné, závodné, školské stravovanie, stravovanie v sociálnych zariadeniach,
-	ubytovacie služby,
-	cestovné kancelárie.
Konkrétne ide o:
-	množstvo, hmotnosť, kvalitu, ceny,
-	čas predaja, úroveň obsluhy,
-	zdravotnú nezávadnosť,
-	podmienky skladovania a dopravy,
-	hygienu osôb a prevádzok,
-	používanie overených meradiel
-	ostatné podmienky ustanovené všeobecne záväznými právnymi predpismi pre výrobnú a obchodnú činnosť.

b) podľa zákona č. 634/1992 Zb. o ochrane spotrebiteľa  

Slovenská obchodná inšpekcia kontroluje fyzické a právnické osoby pri výkone ich činností, ktorú predstavuje:

-	obchodná činnosť,
-	výrobná činnosť,
-	služby,
-	predaj občanmi.

Konkrétne ide o:

-	poctivosť predaja výrobkov a poskytovanie služieb (hmotnosť, mieru, množstvo, kvalitu, ceny),
-	hygienické podmienky predaja výrobkov a poskytovanie služieb, vrátane skladovania,
-	dodržiavanie dobrých mravov, dodržiavanie nediskriminácie spotrebiteľa,
-	bezpečnosť výrobkov,
-	klamanie spotrebiteľa,
-	informačné povinnosti o vlastnostiach predávaných výrobkov, o charaktere poskytovaných služieb, o cenách),
-	reklamácie,
-	označenie prevádzkárne,
-	vydanie riadneho dokladu o kúpe,
-	neprimerané podmienky v typových zmluvách.
II. Dozor nad ochranou spotrebiteľa podľa osobitných predpisov

Dozor nad potravinami
(zákon č. 152/1995 Z.z. o potravinách a zákon č. 70/1986 Zb. o Slovenskej poľnohospodárskej a potravinárskej inšpekcii, zákon č. 272/1994 Z.z. o ochrane zdravia ľudí)

Potravinový dozor sa vykonáva nad:
-	výrobou, manipuláciou, uvádzaním do obehu, dovozom potravín, tabakových výrobkov a kozmetických prostriedkov z hľadiska ich zdravotnej neškodnosti a kvality
-	dodržiavaním podmienok zdravotnej spôsobilosti a osobnej hygieny osôb zúčastnených na výrobe potravín a kozmetických prostriedkov, manipuláciou s nimi a ich uvádzaním do obehu,
-	dodržiavaním zákazu klamlivej reklamy potravín a kozmetických prostriedkov.

Podľa zákona č. 152/1995 Z.z. o potravinách pôsobnosť vo veciach potravinárskeho dozoru vykonávajú:
-	Slovenská poľnohospodárska a potravinárska inšpekcia,
-	orgány veterinárnej správy,
-	orgány na ochranu zdravia,
-	okresné úrady, obce, Slovenská obchodná inšpekcia.

Slovenská poľnohospodárska a potravinárska inšpekcia  je orgánom štátnej správy 
podriadeným Ministerstvu pôdohospodárstva SR ( zriadená zákonom č. 70/1986 Zb. o Slovenskej poľnohospodárskej a potravinárskej inšpekcii). Člení sa na ústredný inšpektorát a jemu podriadené inšpektoráty. Sídla inšpektorátov určuje Ministerstvo pôdohospodárstva SR. V súčasnosti sú sídla inšpektorátov totožné so sídlami krajských úradov. Krajské inšpektoráty sú prvostupňové rozhodovacie orgány a ústredný inšpektorát je odvolacím orgánom.

Slovenská poľnohospodárska a potravinárska inšpekcia vykonáva potravinový dozor podľa zákona č. 152/1995 Z.z. o potravinách  nad:
-    výrobou potravín rastlinného pôvodu, vrátane nápojov a potravín zmiešaného pôvodu a nad manipuláciou s nimi a ich predajom,
-    výrobou tabakových výrobkov a kozmetických prostriedkov  a nad manipuláciou s nimi a ich predajom a
-	eviduje ohlasovanie výroby potravín  a podmienky ich uvádzania do obehu.

Vymedzenie pôsobnosti SPPI podľa zákona č. 70/1986 Zb. o Slovenskej poľnohospodárskej a potravinárskej inšpekcii:

Kontroluje fyzické  a právnické osoby  pri výkone ich činnosti, ktorú predstavuje:
-	výrobná činnosť,
-	nákup, predaj (obchodná činnosť),
-	skladovacia činnosť, 
-	doprava poľnohospodárskych a potravinárskych výrobkov (vrátane kozmetiky, mydiel, saponátov a tabaku).

Konkrétne ide o:
-	množstvo, hmotnosť, kvalitu, cenu,
-	zdravotnú nezávadnosť,
-	podmienky skladovania a dopravy,
-	hygienu osôb a prevádzok,
-	používanie overených meradiel.

Orgány  veterinárnej správy (zriadené zákonom č. 337/1998 Z.z. o veterinárnej starostlivosti) sú:
-	štátna veterinárna správa SR,
-	krajské veterinárne správy,
-	regionálne veterinárne správy,
-	Ústav štátnej kontroly veterinárnych biopreparátov a liečiv. 

Orgány Štátnej veterinárnej správy vykonávajú potravinový dozor podľa zákona č. 152/1995 Z.z. nad:
-	výrobou potravín živočíšneho pôvodu, manipuláciou s nimi a ich uvádzaním do obehu,
-	uvádzaním výsekového mäsa, zveriny, sladkovodných rýb do obehu a nad manipuláciou s nimi,
-	uvádzaním potravín do obehu predajom, s výnimkou poskytovania spoločného stravovania a epidemiologicky rizikových činností. 
 
Orgány na ochranu zdravia sú:

- Krajskí a okresní hygienici (zriadení zákonom č. 272/1994 Z.z. o ochrane zdravia ľudí) sú orgánmi štátnej správy na úseku ochrany zdravia. Vykonávajú štátny zdravotný dozor, odborne usmerňujú činnosť programov na ochranu a podporu zdravia a zdravotnú prevenciu,
- Štátne zdravotné ústavy (zriadené zákonom č. 272/1994 Z.z. o ochrane zdravia ľudí) vykonávajú dozor nad zákonom č. 152/1995 Z.z. o potravinách v rozsahu svojej pôsobnosti vymedzenej zákonom č. 272/1994 Z.z. o ochrane zdravia ľudí
- Železniční a obvodní hygienici, hygienik ŽSR ( v zmysle § 38 zákona č. 272/1994 Z.z. o ochrane zdravia ľudí).

Orgány na ochranu zdravia vykonávajú potravinový dozor podľa zákona č. 152/1995 Z.z. nad:
-	výrobou potravín, manipuláciou s nimi a ich uvádzaním do obehu v zariadeniach, poskytujúcich služby spoločného stravovania,
-	uvádzaním potravín do obehu z hľadiska zdravotnej neškodnosti, okrem potravín živočíšneho pôvodu,
-	výrobou kozmetických prostriedkov, manipuláciou s nimi a ich uvádzaním do obehu z hľadiska ich vplyvu na zdravie,
-	epidemiologicky rizikovými činnosťami výroby, manipulácie a uvádzania do obehu, ak ide o potraviny, určené na osobitné výživové účely, ako aj o detskú a dojčenskú výživu, lahôdky, cukrárenské výrobky, zmrzlinu a vodu.

Okresné úrady, obce a  Slovenská obchodná inšpekcia majú podľa zákona č. 152/1995 Z.z. oznamovaciu povinnosť v prípade zistenia porušenia povinnosti ustanovených v zákone o potravinách.

Dozor pri posudzovaní zhody
(zákon č. 264/1999 Z.z. o technických požiadavkách na výrobky a o posudzovaní zhody)

Dohľad pri posudzovaní zhody sa vykonáva nad : 
-	vyhlásením o zhode,
-	označením značky o zhode,
-	skutočnosťami, či zodpovedajú vlastnostiam o zhode,
-	oprávneným používaním značky zhody.

Orgány dohľadu kontrolujú :
-	technickú,
-	výrobnú,

-	obchodnú dokumentáciu,
-	výrobné,
-	skladové,
-	obchodné priestory.

Podľa zákona č. 264/1999 Z. z. o technických požiadavkách na výrobky a o posudzovaní zhody, orgánmi dohľadu sú orgány štátnej správy zriadené podľa osobitných predpisov. Demonštratívne sú tu uvedené :
-	Slovenská obchodná inšpekcia ,
-	Telekomunikačný úrad ( zriadený zákonom č. 195/2000 Z. z. o telekomunikáciách – štátna regulácia telekomunikačných činností ) ,
-	Krajskí a okresní hygienici (zriadení zákonom č. 272/1994 Z. z. o ochrane zdravia ľudí – štátny zdravotný dozor ),
-	Štátny ústav pre kontrolu liečiv (zriadený zákonom č. 140/1998 Z. z. o liekoch a zdravotníckych pomôckach – štátny dozor na úseku farmácie ),
-	Ústav štátnej  kontroly veterinárnych biopreparátov a liečiv (zriadený zákonom č. 337/1998 Z.z. o veterinárnej starostlivosti, pôsobnosť podľa zákona č. 140/1998 Z. z. o liekoch a zdravotníckych pomôckach – štátny dozor na úseku veterinárnej farmácie),
-	Slovenský metrologický inšpektorát (zriadený zákonom č. 142/2000 Z. z. – štátny dohľad v oblasti meradiel ),
-	Colné orgány (zriadené zákonom č. 180/1996 Z. z. Colný zákon – kontrolujú, či dovážané výrobky majú vyhlásenie o zhode alebo certifikát zhody alebo značku zhody ),
-	Inšpektoráty práce (zriadené zákonom č. 95/2000 Z.z. o inšpekcii práce – kontrola nad dodržiavaním právnych predpisov na zaistenie bezpečnosti a ochrany zdravia pri práci a bezpečnosti technických zariadení).

Do oblasti posudzovania zhody spadá legislatíva, týkajúca sa rôznych výrobkových skupín (napr. potraviny, kozmetické výrobky, chemické látky, farmaceutické prípravky, elektrické zariadenia, motorové vozidlá, výrobky vzťahujúce sa k ochrane spotrebiteľských záujmov), ktorá je v rôznom štádiu rozpracovania vo vzťahu k približovaniu práva SR k právu EÚ. Z tohto dôvodu nie sú doposiaľ jednoznačne vykreované orgány dozoru. 

Dozor  pri stavebných výrobkoch
(zákon č. 90/1998 Z.z. o stavebných výrobkoch)

Dohľad pri stavebných výrobkoch sa vykonáva  prostredníctvom :
-	kontroly označovania a balenia stavebných výrobkov uvádzaných na trh,
-	kontroly sprievodných listín stavebných výrobkov,
-	odoberania vzoriek stavebných výrobkov a vykonávania skúšok.

Orgány dohľadu kontrolujú:
-	skladovacie a predajné priestory,
-	výrobcov, dopravcov, predajcov, nákupcov stavebných výrobkov,
-	staveniská.

Podľa zákona č. 90/1998 Z. z. o stavebných výrobkoch dohľad nad trhom vykonávajú orgány štátnej správy zriadené osobitným predpisom :
-	Slovenská obchodná inšpekcia,
-	Inšpektoráty práce (zriadené zákonom č. 95/2000 Z.z. o inšpekcii práce – kontrola nad dodržiavaním právnych predpisov na zaistenie bezpečnosti a ochrany zdravia pri práci a bezpečnosti technických zariadení),
-	Štátny požiarny dozor ( podľa zákona č. 126/1985 Zb. o požiarnej ochrane – posudzovanie výrobkov z hľadiska ich požiarnej bezpečnosti, posudzovanie typizačných prác z hľadiska požiarnej bezpečnosti stavieb, posudzovanie dokumentácie stavieb vrátane technológie z hľadiska ich požiarnej bezpečnosti ),
-	Krajskí a okresní hygienici ( podľa zákona č. 272/1994 Z. z. o ochrane zdravia ľudí – výkon štátneho zdravotného dozoru ),
-	Železniční obvodní hygienici a hygienik ŽSR ( v zmysle § 38 zákona č. 272/1994 Z.z. o ochrane zdravia ľudí – výkon štátneho zdravotného dozoru).
Doplniť do Právnej analýzy :

Dozor pri chemických látkach  a chemických prípravkoch
( zákon č. 163/2001 Z. z. o chemických látkach a chemických prípravkoch )

Kontrola chemických látok a chemických prípravkoch zahŕňa :
-	dodržiavanie oznamovacej povinnosti
-	dodržiavanie podmienok klasifikácie, označovania, balenia chemických látok a chemických prípravkoch
-	dodržiavanie povinností v zmysle predmetného zákona pri uvádzaní chemických látok a chemických prípravkoch na trh
-	dodržiavanie zákonom stanovených povinností pri dovoze  a vývoze vybraných nebezpečných chemických látkach a chemických prípravkoch

Podľa zákona č. 163/2001 Z. z. o chemických látkach a chemických prípravkoch kontrolu nad dodržiavaním tohto zákona vykonávajú :
-	Ministerstvo hospodárstva SR
-	Ministerstvo zdravotníctva SR
-	Ministerstvo životného prostredia SR
-	Iné kontrolné orgány podľa osobitných predpisov ( napr. Slovenská obchodná inšpekcia )

Dozor pri metrológii
(podľa zákona č. 142/2000 Z.z. o metrológii)

Metrologická kontrola zahŕňa:
-	používanie jednotiek a ich symbolov,
-	povinnosti používateľov určených meradiel,
-	povinnosti výrobcov a dovozcov určených meradiel pred ich uvedením na trh,
-	podmienky rozsahu a úroveň metrologických činností, vykonávaných Slovenským metrologickým ústavom, určenou organizáciou alebo autorizovanými osobami,
-	technické, priestorové a personálne podmienky, ako aj rozsah a úroveň činnosti vykonávaných registrovanými osobami v rámci predmetu ich registrácie,
-	parametre vyrábaných určených meradiel v súlade so schváleným typom,
-	povinnosti prevádzkovateľov baliarní a dovozcov pri označovaní spotrebiteľských balení,
-	skúšanie meradiel a označeného spotrebiteľského balenia,
-	dohľad v oblasti meradiel v zmysle zákona č. 264/1999 Z.z. 

Podľa zákona č. 142/2000  Z.z. o metrológii orgánmi štátnej správy pre oblasť metrológie sú:
- Úrad pre normalizáciu, metrológiu a skúšobníctvo SR,
- Slovenský metrologický ústav, 
- Slovenský metrologický inšpektorát.

Orgánom metrologického dozoru je Slovenský metrologický inšpektorát, ktorý kontroluje orgány štátnej správy, podnikateľov a iné právnické osoby. Slovenský metrologický inšpektorát je právnická osoba, ktorá vykonáva trhový dozor a dohľad nad dodržiavaním ustanovení zákona o metrológii (vrátane metrologického dozoru nad spotrebiteľsky balenými výrobkami) a v oblasti váh s neautomatickou činnosťou v zmysle zákona č. 264/1999 Z.z. o technických požiadavkách na výrobky a o posudzovaní zhody. 

Dozor pri podomovom a zásielkovom predaji
(podľa zákona č. 108/2000 Z.z. o ochrane spotrebiteľa pri podomovom predaji a zásielkovom predaji)

Dozor pri podomovom a zásielkovom predaji sa vykonáva nad:
-     dodržiavaním času predaja,
-	dodržiavaním zákazu predaja.

Podľa zákona č. 108/2000 Z.z. o ochrane spotrebiteľa pri podomovom predaji a zásielkovom predaji dozor vykonávajú: 
-	Slovenská obchodná inšpekcia,
-	Okresné úrady a krajské úrady.

Dozor pri reklame
(zákon č. 147/2001 Z.z. o reklame)

Dozor nad reklamou zahŕňa: 
-	všeobecné požiadavky na reklamu,
-	požiadavky na reklamu niektorých produktov 
-	ochranu spotrebiteľov a podnikateľov pred účinkami klamlivej reklamy a neprístupnej porovnávacej reklamy

Podľa zákona č. 147/2001 Z.z. o reklame dozor nad dodržiavaním ustanovení tohto zákona a osobitných predpisov vykonávajú:
-	Štátny ústav kontroly liečiv (zriadený zákonom č. 140/1998 Z.z. o liekoch a zdravotníckych pomôckach),
-	Ústav štátnej kontroly veterinárnych biopreparátov a liečiv (zriadený zákonom č. 337/1998 Z.z. o veterinárnej starostlivosti),
-	Slovenská poľnohospodárska a potravinárska inšpekcia podľa vecnej príslušnosti určenej osobitným predpisom (zriadená zákonom č. 70/1986 Zb. o Slovenskej poľnohospodárskej a potravinárskej inšpekcii),
-	Slovenská obchodná inšpekcia – v celom rozsahu okrem reklamy, nad ktorou podľa vecnej príslušnosti, vykonávajú dozor vyššie uvedené orgány,

Dozor pri predaji na trhových miestach
(zákon č. 178/1998 Z.z. o podmienkach predaja výrobkov a poskytovania služieb na thových miestach)

Dozor podľa tohto zákona zahŕňa:
-	zákaz predaja výrobkov a poskytovania služieb na trhových miestach,
-	ukladanie pokút s výnimkou § 12 ods. 4 – ukladanie pokút obcami.

Podľa zákona č. 178/1998 Z.z. o podmienkach predaja výrobkov a poskytovania služieb na trhových miestach orgánmi dozoru sú:
-	Slovenská obchodná inšpekcia,
-	okresné úrady,
-	obce.

Dozor pri ochrane nefajčiarov
(zákon č. 67/1997 Z.z. o ochrane nefajčiarov)

Dozor pri ochrane nefajčiarov zahŕňa:
-	označovanie tabakových výrobkov,
-	obmedzenia a zákazy predaja tabakových výrobkov,
-	obmedzenie fajčenia v stravovacích zariadeniach.

Podľa zákona č. 67/1997 Z.z. o ochrane nefajčiarov kontrolu nad dodržiavaním tohto zákona v rámci svojej pôsobnosti vykonávajú:
-	Slovenská obchodná inšpekcia,
-	okresné úrady,
-	Slovenská poľnohospodárska a potravinárska inšpekcia (zriadená zákonom č. 70/1986 Zb. o Slovenskej poľnohospodárskej a potravinárskej inšpekcii),
-	Štátne zdravotné ústavy (zriadené zákonom č. 272/1994 Z.z. o ochrane zdravia ľudí),
-	obce,
-	Príslušné zložky Železníc SR (zákon č. 258/1993 Z.z. o Železniciach SR),
-	Inšpektoráty  práce (zriadené zákonom č. 95/2000 Z.z. o inšpekcii práce),
-	Železničný zdravotný úrad ( v zmysle § 38 zákona č. 272/1994 Z.z. o ochrane zdravia ľudí).

Dozor pri drahých kovoch
(zákon č. 539/1992 Zb. o puncovníctve a skúšaní drahých kovov, zákon č. 125/1993 Z.z. o orgánoch štátnej správy SR na úseku puncovníctva a skúšania drahých kovov) )

Dozor pri predaji drahých kovov zahŕňa:
-	označovanie rýdzosti predávaného, skladovaného tovaru,
-	rýdzosť a zloženie klenotníckych zliatin alebo dentálnych drahých kovov,
-	dodržiavanie zákazu predaja úradne neoznačeného tovaru,
-	vedenie evidencie o hmotnosti a rýdzosti používaných a skladovaných drahých kovov,
-	vedenie evidencie o vykonaných opravách, o príjme, nákupe a predaji tovaru,
-	používanie ustanovených meradiel,
-	vydávanie dokladu o kúpe s uvedením druhu, ceny, hmotnosti a rýdzosti.

Podľa zákona č. 539/1992 Zb. o puncovníctve a skúšaní drahých kovov kontrolu vykonáva Puncový úrad, do ktorého pôsobnosti patrí:
-	kontrola výrobných, skladovacích, obchodných priestorov,
-	kontrola evidencie vedenej povinnou osobou,
-	výkon skúšok rýdzosti tovaru, včítane odberu vzoriek,
-	kontrola používania výrobnej značky,
-	kontrola klamlivého označenia tovaru,
-    ukladanie pokút.

Dozor pri cenách
(zákon č. 18/1996 Z.z. o cenách)

Cenová kontrola zahŕňa:
-	dodržiavanie ustanovení zákona o cenách a všeobecne záväzných predpisov a rozhodnutí v oblasti cien,
-	overovanie správnosti podkladov predkladaných na účely vyhodnocovania vývoja cien, regulácie cien a pre konanie o porušení cenovej disciplíny a ukladanie opatrení na nápravu zistených nedostatkov,
-	plnenie informačných povinností pri označovaní tovaru cenami.

Podľa zákona č. 18/1996 Z.z. o cenách  cenovú kontrolu vykonávajú:
-	Ministerstvo financií SR,
-	iný orgán štátnej správy pri prirodzených monopoloch,
-	okresné  úrady,
-	Správy finančnej kontroly – podľa osobitných predpisov (zák. č. 254/1993 Z.z.),
-	Slovenská obchodná inšpekcia – cenová kontrola, cenové informácie v rozsahu ustanovenom osobitným predpisom (zák. č. 71/1986 Zb. o SOI, zák. č. 634/1992 Zb. o ochrane spotrebiteľa).

Dozor pri živnostenskom podnikaní
(zákon č. 455/1991 Zb. o živnostenskom podnikaní)

Dozor pri živnostenskom podnikaní zahŕňa:
-	dodržiavanie podmienok ustanovených v živnostenskom zákone,
-	dodržiavanie povinností podnikateľov vymedzených živnostenským zákonom
-	označovanie prevádzkárne,
-	dodržiavanie prevádzkového času,
-	preukázanie spôsobu nadobudnutia tovaru,
-	označovanie kategóriou a skupinou pri pohostinských prevádzkárňach a kategóriou a triedou pri prevádzkárňach poskytujúcich ubytovanie,
-	vedenie inšpekčných kníh,
-	dodržiavanie podmienok vymedzených osobitnými predpismi,
-	rozhoduje o podnetoch na zrušenie živnostenského oprávnenia alebo pozastavenie prevádzkovania živnosti.

Podľa zákona č. 455/1991 Zb. o živnostenskom podnikaní výkon  štátnej správy vo veciach živnostenského podnikania zabezpečujú:
-	živnostenské úrady, ktorými sú okresné a krajské úrady,
-	Ministerstvo vnútra SR

Vymedzenie pôsobnosti okresných  úradov podľa zákona č. 455/1991 Zb. o živnostenskom podnikaní:
-	vydávanie rozhodnutí v správnom konaní,
-	ukladanie podmienok prevádzkovania živností,
-	sledovanie dodržiavania podmienok uložených v živnostenskom liste alebo koncesii,
-	sledovanie a kontrolovanie dodržiavania platných právnych predpisov,
-	ukladanie pokút.

Vymedzenie pôsobnosti krajských úradov:
-	spolupráca so záujmovou samosprávou,
-	vedenie informačného systému,
-	odvolací orgán voči rozhodnutiam okresných úradov.

Dozor vykonávaný ďalšími inštitúciami, identifikovaný príslušnými ministerstvami:

Správy finančnej kontroly
(zákon č. 254/1993 Z.z. o územných finančných orgánoch)
V oblasti verejných financií pôsobia v území ako orgány kontroly. Sú špecializovanými zložkami štátnej správy. Sú orgánmi cenovej kontroly podľa zákona č. 18/1996 Z.z. o cenách.

Colné orgány
(zákon č. 180/1996 Z.z. Colný zákon)
Colné orgány sú orgánmi štátnej správy v oblasti colníctva. Z hľadiska zákona č. 264/1999 Z.z. o technických požiadavkách na výrobky a o posudzovaní zhody kontrolujú, či dovážané výrobky majú vyhlásenie o zhode alebo certifikát zhody alebo značku zhody.

Inšpektoráty práce
(zákon č. 95/2000 Z.z. o inšpekcii práce)
Národný inšpektorát práce a inšpektoráty práce sú orgánmi štátnej správy, ktoré vykonávajú dozor nad dodržiavaním pracovnoprávnych predpisov, dozor nad dodržiavaním bezpečnosti a ochrany zdravia pri práci a bezpečnosťou technických zariadení u podnikateľov a iných zamestnávateľov. Vyšetrujú príčiny pracovných úrazov, chorôb z povolania, porúch technických zariadení. Sú orgánom dohľadu nad technickými požiadavkami na výrobky na základe zákona č. 264/1999 Z.z. o technických požiadavkách na výrobky a o posudzovaní zhody najmä pre oblasť výrobkov určených na profesionálne použitie.

Štátna energetická inšpekcia 
(zákon č. 70/1998 Z.z. o energetike)
Je orgánom štátnej správy podriadeným MH SR. Vykonáva dozor nad zákonom o energetike, ktorý spočíva v kontrole držiteľov licencií, odberateľov a iných osôb, ktoré plnia povinnosti uložené zákonom o energetike. Môže ukladať opatrenia na odstránenie zistených závad a nedostatkov a pokuty.

Telekomunikačný úrad
(zákon č. 195/2000 Z.z. o telekomunikáciách)
Je rozpočtová organizácia, ktorá vykonáva štátnu reguláciu telekomunikačných činností, cenovú reguláciu, štátny dohľad v rádiokomunikáciách a telekomunikáciách. V rámci štátneho dohľadu kontroluje plnenie povinností ustanovených zákonom o telekomunikáciách a podmienok určených v licenciách. Môže ukladať pokuty a prijímať opatrenia na odstránenie zistených nedostatkov. Je orgánom dohľadu nad trhom v zmysle zákona č. 264/1999 Z.z. o technických požiadavkách na výrobky a o posudzovaní zhody.

Štátny dopravný úrad
(zákon č. 315/1996 Z.z. o premávke na pozemných komunikáciách)
Spadá do pôsobnosti sekcie cestnej dopravy MDPT SR. V súlade so zákonom č. 315/1996 Z.z. schvaľuje technickú spôsobilosť hromadne vyrobených, dovezených alebo prestavaných typov vozidiel, ich súčastí, výstroja a výbavy.

Štátny dráhový úrad
(zákon č. 164/1996 Z.z. o dráhach)
Vykonáva štátnu správu a štátny dozor nad stavbou a prevádzkovaním železničných dráh a nad sprevádzkovaním dopravy na železničných dráhach. Schvaľuje typy nových určených technických zariadení v zmysle zákona o dráhach.

Železničný zdravotný ústav
Je zriadený štatútom a zriaďovacou listinou MDPT SR. Zabezpečuje hygienický dozor na železničných dráhach podľa zákona č. 272/1994 Z.z. o ochrane zdravia ľudí. V rámci hygienického dozoru vydáva na základe vlastných zistení rozhodnutia o splnení hygienických podmienok ako podklad pre schválenie nových typov dráhových vozidiel.

Autorizované osoby
Sú podnikateľské alebo iné právnické osoby vykonávajúce posudzovanie zhody (skúšanie výrobkov) na základe poverenia štátnym orgánom podľa zákona o technických požiadavkách na výrobky a o posudzovaní zhody a zákona o stavebných výrobkoch. Úrad pre normalizáciu, metrológiu a skúšobníctvo SR eviduje 41 autorizovaných osôb, medzi ktorými sú aj orgány štátnej správy.

Závery z právnej analýzy

1.	Dozor nad zákonom č. 634/1992 Zb. o ochrane spotrebiteľa podľa zákona č. 274/1993 Z.z. o vymedzení pôsobnosti orgánov vo veciach ochrany spotrebiteľa  vykonáva Slovenská obchodná inšpekcia a okresné úrady;  na trhoviskách a trhových miestach aj obce. Tieto orgány sa prekrývajú pri dozore nad uvedeným zákonom z hľadiska vecnej pôsobnosti, hoci ich miestna príslušnosť je rozdielna. Zrušenie duplicitného dozoru vykonávaného Slovenskou obchodnou inšpekciou,  okresnými a krajskými úradmi a obcami sa dosiahne zrušením zákona č. 274/1993 Z.z. a novelou zákona č. 222/1996 Z.z.  o organizácii miestnej štátnej správy. Pôsobnosť ministerstiev a ostatných ústredných orgánov štátnej správy v oblasti ochrany spotrebiteľa možno upraviť novelou zákona o ochrane spotrebiteľa, prípadne novelou zákona č. 347/1990 Zb. o organizácii ministerstiev a ostatných ústredných orgánov štátnej správy.  Zmenou týchto právnych predpisov dôjde k odstráneniu prekrývania pôsobnosti Slovenskej obchodnej inšpekcie, okresných a krajských úradov a obcí aj v ďalších právnych predpisoch.
            
2.	Predmetom úpravy zákona č. 634/1992 Zb. o ochrane spotrebiteľa a zákona č. 71/1986 Zb. o Slovenskej obchodnej inšpekcii sú identické spoločenské vzťahy. Právne normy oboch zákonov sú často zhodné, v iných prípadoch porovnateľné. Existencia oboch týchto právnych predpisov je nadbytočná. Preto je potrebné zrušiť zákon č. 71/1986 Zb. o Slovenskej obchodnej inšpekcii.

3.	Podľa zákona č. 152/1995 Z.z. o potravinách sa potravinový dozor vykonáva nad výrobou, manipuláciou, uvádzaním do obehu, nad dovozom výrobkov z hľadiska zdravotnej neškodnosti a kvality. Pre oblasť potravín, kozmetických prostriedkov a tabakových výrobkov platí tzv. starý prístup čo znamená, že neexistuje posudzovanie zhody pred uvedením výrobkov na trh. Predpokladá sa, že po roku 2002 sa systém predtrhovej kontroly pre oblasť potravín zruší, pri kozmetike sa navrhuje zrušenie od 1. 1. 2001 (bude sa vykonávať len povoľovanie niektorých výrobkov orgánmi na ochranu zdravia). Vzhľadom na predpokladanú zmenu je potrebné určiť, ktorý orgán prevezme kompetencie orgánu trhového dozoru nad  potravinami tak rastlinného, ako aj živočíšneho pôvodu, ktoré sú v súčasnosti dozorované Slovenskou poľnohospodárskou a potravinárskou inšpekciou a orgánmi veterinárnej správy. Tento orgán  by mal vykonávať  aj dozor nad potravinami v  oblasti verejného stravovania v sociálnych a školských zariadeniach, ak je poskytované nepodnikateľskými subjektami. Táto oblasť v súčasnej právnej úprave nie je dostatočne právne ošetrená. 

4.	Predmetom úpravy zákona č. 152/1995 Z.z. o potravinách a zákona č. 70/1986 Zb. o Slovenskej poľnohospodárskej a potravinárskej inšpekcii sú zhodné spoločenské vzťahy. Právne normy oboch zákonov sú rovnaké, v niektorých prípadoch porovnateľné. Existencia oboch týchto právnych predpisov je rovnako nadbytočná. Preto je potrebné zrušiť zákon č. 70/1986 Zb. o Slovenskej poľnohospodárskej a potravinárskej inšpekcii.

5.	Z hľadiska zákona o Slovenskej obchodnej inšpekcii a zákona o Slovenskej poľnohospodárskej a potravinárskej inšpekcii ide o duplicitu výkonu dozoru z hľadiska predmetu. Slovenská obchodná inšpekcia v zmysle zákona č. 71/1986 Zb. môže vykonávať kontrolu bez vecného rozlíšenia pôsobnosti, teda aj v oblasti potravín (napr. zdravotná nezávadnosť tovaru, hygienické požiadavky). Zrušením zákona o Slovenskej poľnohospodárskej a potravinárskej inšpekcii a zákona o Slovenskej obchodnej inšpekcii sa dosiahne požadovaný stav.

6.	Oblasť hygienického dozoru je zabezpečovaná orgánmi na ochranu zdravia a v prípade zabezpečovania hygienického dozoru na železničných dráhach aj Železničným zdravotným ústavom. Všetky tieto orgány vykonávajú dozor nad hygienickými požiadavkami v zmysle zákona č. 272/1994 Z.z. o ochrane zdravia ľudí. Je potrebné zvážiť pôsobnosť Železničného zdravotného ústavu v oblasti dozoru nad hygienickými požiadavkami.

7.	Hygienické požiadavky v obchode a službách sú neprehľadne dozorované viacerými orgánmi štátnej správy. V prvom rade sú to orgány na ochranu zdravia, ale aj orgány veterinárnej starostlivosti. Podľa zákona č. 634/1992 Zb. o ochrane spotrebiteľa Slovenská obchodná inšpekcia môže tiež vykonávať kontrolu hygienických podmienok predaja výrobkov a poskytovania služieb a v rovnakom postavení je aj  Slovenská poľnohospodárska a potravinárska inšpekcia. Dozor v oblasti hygieny je upravený zároveň zákonom č. 272/1994 Z.z. o ochrane zdravia ľudí. Opätovne vzniká potreba upresnenia právnej úpravy, týkajúcej sa hygienického dozoru na trhu.

8.	V oblasti technických požiadaviek na výrobky je potrebné právne doriešiť dohľad nad  bezpečnosťou technických zariadení, pretože Národný inšpektorát práce určil svoje postavenie ako  orgánu dohľadu nad zákonom č. 264/1999 Z.z. o technických požiadavkách na výrobky a o posudzovaní zhody  na základe  stanoviska Ministerstva práce, sociálnych vecí a rodiny SR a Úradu pre normalizáciu metrológiu a skúšobníctvo SR. Podľa tohto stanoviska orgány inšpekcie práce sú v zmysle § 30 zákona č. 264/1999 Z.z. orgánmi dohľadu s tým, že sú oprávnené ukladať ochranné opatrenia a pokuty podľa § 31 a § 32 citovaného zákona. Zároveň je potrebné zvážiť možnosť začlenenia výkonu dohľadu nad tými technickými zariadeniami, ktoré sú určené aj pre predaj spotrebiteľovi, do integrovaného orgánu trhového dozoru. 

9.	V oblasti metrologického dozoru trhový dozor vyknáva Slovenský metrologický inšpektorát. Tento orgán je aj orgánom dohľadu v oblasti meradiel podľa zákona č. 264/1992 Zb. o technických požiadavkách na výrobky a o posudzovaní zhody. Podľa zákona č. 142/2000 Z.z. o metrológii dochádza k duplicite výkonu dozoru pri kontrole správnosti skutočného obsahu a vyznačenia menovitého množstva výrobku na jeho obale (spotrebiteľské balenie). Túto kontrolu môžu vykonávať  v ľubovoľnej etape uvádzania výrobkov na trh okrem Slovenského metrologického inšpektorátu aj Slovenská obchodná inšpekcia a Slovenská poľnohospodárska a potravinárska inšpekcia. Ďalej k prekrývaniu pôsobnosti týchto troch dozorných orgánov dochádza v prípade kontroly používania overených meradiel alebo meradiel zodpovedajúcich schválenému typu. Je potrebné zvážiť možnosť presunu trhového dozoru v tejto oblasti na integrovaný orgán dozoru. 

10.	V oblasti puncovníctva sa rozlišuje puncová kontrola a puncová inšpekcia. Puncová kontrola má charakter predtrhovej kontroly, puncová inšpekcia predstavuje kontrolu výrobcov a obchodníkov na trhu. Výkon dozoru nad povinnosťami právnických a fyzických osôb  pri predaji výrobkov z drahých kovov by mohol realizovať integrovaný orgán trhového dozoru.
7
11.	V zákone č. 455/1991 Zb. o živnostenskom podnikaní sa v § 30 upravujú povinnosti subjektov rovnako ako v zákone č. 634/1992 Zb. o ochrane spotrebiteľa. Túto duplicitnú právnu úpravu by bolo vhodné odstrániť novelou zákona o živnostenskom podnikaní. Odstráni sa tak aj duplicita pri výkone dozoru vykonávanom Slovenskou obchodnou inšpekciou a okresnými a krajskými úradmi.